23.aprill 2025

Lugupeetud peaminister

Lugupeetud regionaal- ja põllumajandusminister, majandus- ja kommunikatsiooniminister ning taristuminister

**Pöördun teie poole Õiglane Praamiliiklus MTÜ nimel, et juhtida tähelepanu kehtiva praamitasu ebaõiglusele saarte elanike ja ettevõtete suhtes ning praamitasu kujunemise kitsaskohtadele.**

Õiglane Praamiliiklus MTÜ koondab suursaarte ettevõtjaid, kes juhivad tähelepanu praamitasu kui näiliselt väikese kulu kumulatiivselt suurele mõjule suursaarte majanduskeskkonnale, eesmärgiga tulevikus tagada saarte ettevõtjatele võrdsed konkurentsitingimused ja saarte inimestele samaväärne elukeskkond ülejäänud Eestiga.

Saarte elanikud ja ettevõtted tegutsevad muu Eestiga samas ruumis, kuid neid mõjutab „maanteemaks” tasulise üleveo näol, mida mandril ei ole. Tasulise praamipiletiga pannakse saared võrreldes muu Eestiga ebavõrdsesse positsiooni. Oleme lasknud läbi viia nii õigusliku kui ka sotsiaalmajandusliku analüüsi ning edastame need teile käesoleva pöördumisega.

Advokaadibüroo Sorainen õigusliku analüüsi peamised järeldused on järgmised.

**Üleveotasu ehk praamipilet on formaalselt põhiseaduse vastane,** kuna seaduses ei ole sätestatud üleveotasu suuruse kujunemise aluseid. Minister kehtestab hinnad määrusega, kuid seadus ei sätesta volitusnormi sisu ega ulatust. See on vastuolus PS § 113 nõuetega.

**Praamitasu paneb osa Eesti elanikke eriti ebavõrdsesse olukorda.** Saarte elanikud ja ettevõtjad on juba niigi kehvemates tingimustes võrreldes mandrielanikega, kuna nende jaoks on vahemaad ja sõiduajad pikemad ning -kulud suuremad. Lisanduv praamitasu suurendab ebavõrdsust veelgi.

**Riik ei ole hinnanud praamitasu mõju Eesti elanike põhiõigustele.** Kunagi ei ole läbi viidud põhjalikku sotsiaalmajanduslikku mõjuanalüüsi selle kohta, mis mõju avaldab praamitasu ettevõtlusvabadusele, liikumisvabadusele, haridusele, tervisele, turismile. Samuti ei ole hinnatud asukohast ja praamist sõltumise mõju saarte ettevõtjatele ja elanikele.

Läbiviidud sotsiaalmajanduslik analüüs näitab, et reisimine saartelt teistesse maakonnakeskustesse on keskmiselt 2,4 korda kallim kui mandril, mis seab saarte elanikud ja ettevõtjad ebavõrdsesse olukorda. Lisaks on praamiliikluse riiklik toetus (58–60%) väiksem kui mandri rongiliiklusele (63–70%), kuigi tegemist on ainukese ühendusviisiga saarte ja mandri vahel. Seejuures teenitakse praamiveolt kasumit, reisirongiliikluselt aga mitte.

Praamitasu mõjub saartele nii, nagu kehtiks 20% majutusasutuste turismimaks. See on kaasa toonud märkimisväärse majandusliku kahju – 2023. aastal oli seetõttu saarte sisemajanduse koguprodukt hinnanguliselt 7 miljoni euro võrra väiksem, moodustades umbes 1% kogu saarte SKP-st.

MTÜ Õiglane Praamiliiklus soovib alustada dialoogi riigiga, et juhtida tähelepanu saarte elanike ning ettevõtlussektori ebavõrdsele positsioonile võrreldes muu elanikkonnaga ning teeb järgmise üleskutse.

* **Sätestada seadusesse põhiseaduspärane volitusnorm, mis sätestab asjaolud, mida hinna määramisel tuleb aluseks võtta, ning muuta vastavalt praamipileti hindu kehtestav määrus.**
* **Viia läbi põhjalik mõjuanalüüs, et hinnata, kas üleveotasu kui selline on põhjendatud ja proportsionaalne.**
* **Kui analüüsi tulemusel leitakse, et üleveotasu on (tänases majandusolukorras) põhjendatud ja proportsionaalne, sätestada seaduses üleveotasu läbipaistev kujundamine. Vajadusel tuleb hinnad tarbijale ümber vaadata.**

Palume kohtumist ministrite ja ametnikega, et ühiselt arutada võimalike edasiste sammude üle. Täiendavatele küsimustele vastan meeleldi.

Parimate soovidega

Tarmo Sumberg

Õiglane Praamiliiklus MTÜ asutaja

Lisa 1. Õiguslik analüüs, Advokaadibüroo Sorainen

Lisa 2. Sotsiaalmajanduslik analüüs, JP Economics